b'\n_START_ARTICLE_\nAutokrator\n_START_PARAGRAPH_\nAutokrat\xc5\x8dr (gr\xc5\xa1ko \xce\xb1\xe1\xbd\x90\xcf\x84\xce\xbf\xce\xba\xcf\x81\xce\xac\xcf\x84\xcf\x89\xcf\x81 [autokr\xc3\xa1tor], mn. \xce\xb1\xe1\xbd\x90\xcf\x84\xce\xbf\xce\xba\xcf\x81\xce\xac\xcf\x84\xce\xbf\xcf\x81\xce\xb5\xcf\x82 [autokr\xc3\xa1tores] iz gr\xc5\xa1kega \xce\xb1\xe1\xbd\x90\xcf\x84\xcf\x8c\xcf\x82 in \xce\xba\xcf\x81\xce\xac\xcf\x84\xce\xbf\xcf\x82, slovensko samodr\xc5\xbeec, avtokrat) je bila gr\xc5\xa1ka epiteta za posameznika, ki je izvajal absolutno oblast brez omejevanja nadrejenih. V zgodovinskem kontekstu se je uporabljal za voja\xc5\xa1ke vrhovne poveljnike ter rimske in bizantinske cesarje kot prevod latinskega naslova imperator. Njegova povezava z bizantinskim absolutizmom je bila povod za sodobna izraza avtokrat in avtokracija. V sodobni gr\xc5\xa1\xc4\x8dini pomeni cesarja. \xc5\xbdenska oblika naslova je autokr\xce\xacteira (\xce\xb1\xe1\xbd\x90\xcf\x84\xce\xbf\xce\xba\xcf\x81\xce\xac\xcf\x84\xce\xb5\xce\xb9\xcf\x81\xce\xb1, cesarica).\n_START_SECTION_\nAnti\xc4\x8dna Gr\xc4\x8dija\n_START_PARAGRAPH_\nNaslov je nastal v anti\xc4\x8dni Gr\xc4\x8diji v poznem 5 stoletju pr. n. \xc5\xa1t.. Uporabljal se je za generale z neomejenimi pooblastili, predvsem za vrhovne poveljnike(strat\xc4\x93gos autokrat\xc5\x8dr). V klasi\xc4\x8dnih Atenah so bili strat\xc4\x93goi autokratores generali, ki so lahko izvajali voja\xc5\xa1ke operacije in diplomatske odlo\xc4\x8ditve brez predhodnega posvetovanja z Atensko skup\xc5\xa1\xc4\x8dino. Tak\xc5\xa1na pooblastila so dobili predvsem generali, za katere se je domnevalo, da bodo delovali dale\xc4\x8d od Aten, na primer med invazijo na Sicilijo. Generali so bili po svoji vrnitvi za svoje odlo\xc4\x8ditve kljub temu odgovorni atenski skup\xc5\xa1\xc4\x8dini. Atenskemu zgledu so sledile tudi druge gr\xc5\xa1ke dr\xc5\xbeave, na primer Sirakuze, kjer je polo\xc5\xbeaj postal osnova mo\xc4\x8di ve\xc4\x8d mestnih tiranov. V razli\xc4\x8dnih zvezah mestnih dr\xc5\xbeav so za strat\xc4\x93goi autokratores imenovali vrhovne poveljnike zdru\xc5\xbeenih armad. Eden od njih je bil Filip II. Makedonski, katerega je za hegemona (h\xc4\x93gem\xc5\x8dn) in avtokratskega stratega (strat\xc4\x93gos autokrat\xc5\x8dr) imenovala Korintska zveza ju\xc5\xbenih gr\xc5\xa1kih dr\xc5\xbeav. Enak polo\xc5\xbeaj je kasneje dobil tudi njegov sin Aleksander Veliki. Naslov se je uporabljal tudi za odposlance z neomejenimi pooblastili (presbeis autokratores).\n_START_SECTION_\nRimsko in Bizantinsko cesarstvo\n_START_PARAGRAPH_\nPo vzponu Rimske republike so za\xc4\x8deli gr\xc5\xa1ki zgodovinarji naslov [strat\xc4\x93gos] autokrat\xc5\x8dr uporabljati za prevajanje razli\xc4\x8dnih rimskih izrazov: Polibij za prevajanje naslova diktator (dictator), Plutarh pa za prevanjanje zmagovalskega naslova imperator. \xc4\x8ce je bil naslov imperator sestavni del naslova rimskih cesarjev, se je v gr\xc5\xa1\xc4\x8dino uradno prevajal kot autokrat\xc5\x8dr. Izraz se je v gr\xc5\xa1kih prevodih iz latin\xc5\xa1\xc4\x8dine uporabljal do leta 629, ko je cesar Heraklij uvedel enakovreden gr\xc5\xa1ki naslov basileus._NEWLINE_Naslov autokrat\xc5\x8dr se je v Bizantinskem cesarstvu v arhai\xc4\x8dnih oblikah obdr\xc5\xbeal za naslavljanje cesarjev na uradnih slovesnostih. Ponovno je o\xc5\xbeivel, vendar ne prej kot v zgodnjem 9. stoletju, kot basileus [kai] autokrat\xc5\x8dr (\xce\xb2\xce\xb1\xcf\x83\xce\xb9\xce\xbb\xce\xb5\xcf\x8d\xcf\x82 [\xce\xba\xce\xb1\xe1\xbd\xb6] \xce\xb1\xe1\xbd\x90\xcf\x84\xce\xbf\xce\xba\xcf\x81\xce\xac\xcf\x84\xcf\x89\xcf\x81), kar se obi\xc4\x8dajno prevaja kot cesar in avtokrat. Naslov je pomenil najvi\xc5\xa1jega od ve\xc4\x8d vladajo\xc4\x8dih socesarjev (\xcf\x83\xcf\x85\xce\xbc\xce\xb2\xce\xb1\xcf\x83\xce\xb9\xce\xbb\xce\xb5\xe1\xbf\x96\xcf\x82, symbasileis), ki je bil dejanski vladar. V obdobju Paleologov se je raba raz\xc5\xa1irila tudi na izbranega cesarjevega naslednika. Na kovancih se je za\xc4\x8del naslov uporabljati leta 912, na cesarskih odlokih in iluminiranih rokopisih pa v 11. stoletju._NEWLINE_Voja\xc5\xa1ki naslov strat\xc4\x93gos autokrat\xc5\x8dr se je v bizantinskem obdobju uporabljal zlasti 6. stoletju, na primer za generala Belizarja, in ponovno v 10.-11. stoletju za visoke voja\xc5\xa1ke poveljnike. Cesar Bazilij II. je za stratega avtokrata Bolgarije imenoval Davida Arianita, s \xc4\x8dimer mu je podelil poveljstvo nad vsemi regionalnimi strategi na severnem Balkanu.\n_START_SECTION_\nSlovanski narodi\n_START_PARAGRAPH_\nBizantinske vzorce naslavljanja so posnemala tudi balkanski slovanski narodi in kasneje Rusko cesarstvo._NEWLINE_Vladarji Drugega bolgarskega cesarstva so se naslavljali s cesar (car) Bolgarov, na za\xc4\x8detku tudi s car Bolgarov in Vlahov. Car Ivan Asen II. (vladal 1218-1241), ki je po zmagi v bitki pri Klokotnici raz\xc5\xa1iril svojo oblast na ve\xc4\x8dino bizantinskega balkanskega ozemlja, je privzel naslov car in avtokrator vseh Bolgarov in Grkov, ki ga je pred njim kot prvi uporabljal car Simeon I. (vladal 893\xe2\x80\x93927)._NEWLINE_Ko se je srbski kralj Stefan Du\xc5\xa1an leta 1345/1346 razglasil za cesarja, je uporabljal naslov car (basileus in autokrat\xc5\x8dr) Srbov in Grkov, s katerim je \xc5\xbeelel poudariti, da je neposreden naslednik bizantinskih cesarjev, \xc4\x8deprav ni imel oblasti niti nad Konstantinoplom niti nad Ekumenskim patriarhatom, ki sta naslovu dajala legitimnost._NEWLINE_Na podoben na\xc4\x8din so ruski carji od ustanovitve Ruskega imperija do propada Ruske monarhije leta 1917 uporabljali naslov car in avtokrat vseh Rusov._NEWLINE_V slovanskih jezikih se naslov avtokrat uporablja v transliteritranih oblikah: slovensko samodr\xc5\xbeec, bolgarsko \xd1\x81\xd0\xb0\xd0\xbc\xd0\xbe\xd0\xb4\xd1\x8a\xd1\x80\xd0\xb6\xd0\xb5\xd1\x86 [samod\xc4\x83r\xc5\xbeec], srbsko \xd1\x81\xd0\xb0\xd0\xbc\xd0\xbe\xd0\xb4\xd1\x80\xd0\xb6\xd0\xb0\xd1\x86 [samodr\xc5\xbeac] in rusko \xd1\x81\xd0\xb0\xd0\xbc\xd0\xbe\xd0\xb4\xd0\xb5\xd1\x80\xd0\xb6\xd0\xb5\xd1\x86 [samoder\xc5\xbeec].'